**Lars Emil Johansen** (født 24. september 1946 i Illorsuit) er en grønlandsk sosialdemokratisk politiker. Han var formann i partiet Siumut 1987–1997 og Grønlands andre statsminister 1991–1997.

Han ble født i fangstbygden Illorsuit i Uummannaq kommune på vestkysten av Grønland som sønn av handelsforvalter Kristian Johansen (1915–1958) og distriktsjordmor Elisabeth Henningsen (1907–1993). Moren kom fra en politisk aktiv familie, der faren, Johan Henningsen, var medlem av Landsrådet. Elisabeth Johansen ble Grønlands første kvinnelige politiker, og satt selv i Landsrådet 1959–1975. Hun meldte seg inn i Siumut i 1977.

Lars Emil Johansen er utdannet folkeskolelærer fra Grønlands seminarium i Nuuk fra 1970. Han ble ansatt som lærer i Nuuk, men allerede året etter ble han valgt inn i Landsrådet, hvor han ble sittende frem til 1975. Johansen var valgt til det danske Folketinget fra Grønland 1973–1979. I 1977 var han med på å stifte det sosialdemokratiske og nasjonalistiske partiet Siumut. Året etter ble han partisekretær og nestformann. I 1979 ble det grønlandske hjemmestyret etablert, og Johansen ble valgt inn det nye Landstinget. Siumuts formann, Jonathan Motzfeldt, ble Grønlands første statsminister, og Johansen ble næringsminister. Han forlot ministerposten i 1986. Som en del av Siumuts venstreside ivret han sterkt for å bevare regjeringssamarbeidet med Inuit Ataqatigiit etter valget i 1987. Da Motzfeldt ble kritisert for sine samtaler med Atassut, ble Johansen valgt til ny partiformann.

Johansen var forstander ved Sulisartut Højskoliat i Qaqortoq 1986–1988, deretter arbeidende styreformann i det statlige fiskeriselskapet Royal Greenland AS i Nuuk 1988–1991. I 1991 kunne han overta som statsminister etter Motzfeldt, som var alkoholisert og politisk skandalisert. Johansen slet selv med alkoholisme frem til midten av 1990-årene, da han fikk behandling i København. I 1995 utgikk det sosialistiske Inuit Ataqatigiit som Siumuts regjeringspartner til fordel for det borgerlige Atassut. I 1997 trådte han tilbake som statsminister, partiformann og landstingsmedlem, tok et opphold fra politisk virke, og gikk til stillingen som viseadministrerende direktør i Royal Greenland AS.

Johansen var på nytt valgt til Folketinget fra Grønland 2001–2011, og tilsluttet seg Den Nordatlantiske Gruppe. Han har ellers vært styreformann i Air Greenland AS, Ice Trawl Greenland AS og Upernavik Seafood AS, for å nevne noen. Han har også vært engasjert som styremedlem og rådgiver for utenlandske gruveselskaper på Grønland. I 2013 ble han overraskende valgt inn i Landstinget, hvor et flertall støttet hans kandidatur som formann (ordfører).

Utmerkelser
-----------

Han er kommandør av Dannebrogordenen og kommandør med stjerne av Den Kongelige Norske Fortjenstorden. Han er også tildelt Grønlands hjemmestyres fortjenstmedalje, Nersornaat, i sølv (1989) og gull (1991) samt en russisk medalje for fiskeindustriarbeidere.

Referanser
----------

1. ↑   Modtagere af danske dekorationer, «Titel medlem af Folketinget / Navn Lars-Emil Johansen / Gældende fra 14.01.1997 / Dekorering(er) Kommandør af Dannebrogordenen Dr.I.Mm. R.Fi.Æ. No.F.2.R.Fi.Æ. No.F.2.», besøkt 5. januar 2023[Hentet fra Wikidata]
2. ↑   «Nersornaat 1989», besøkt 5. januar 2023[Hentet fra Wikidata]
3. ↑   Dansk Biografisk Leksikon-ID 1996, besøkt 5. januar 2023[Hentet fra Wikidata]
4. 1 2 3  Harding, Merete og Lidegaard, Mads (2012). «Lars Emil Johansen». *Dansk Biografisk Leksikon* **(dansk)**. Besøkt 23. desember 2014. CS1-vedlikehold: Flere navn: forfatterliste (link)
5. ↑  Jensen, Marianne B. (2003). «Elisabeth Johansen (1907-1993)». *Dansk Kvindebiografisk Leksikon* **(dansk)**. Besøkt 23. desember 2014.
6. ↑  Larsen, Finn Breinholt (1987). «Scener fra et politisk ægteskab. Den grønlandske regeringskrise august 1986–juni 1987» (PDF). *Tidsskriftet Grønland* **(dansk)**. Det grønlandske Selskab. 35 (6–7): 157–174. ISSN 0017-4556.
7. 1 2 3  «Lars-Emil Johansen (SI)» **(dansk)**. Folketinget. Besøkt 23. desember 2014.
8. ↑  Clausen, Bente (30. oktober 2010). «Motzfeldt har sat sit sidste spor i sneen». *Kristeligt Dagblad* **(dansk)**. Besøkt 23. desember 2014.
9. ↑  Karker, Andreas (12. april 2003). «Jeg bankede min kone». *B.T.* **(dansk)**. Besøkt 23. desember 2014.
10. ↑  Rottbøll, Emil (2. juli 2009). «Lars-Emil Johansen indtager problematisk dobbeltrolle». *Dagbladet Information* **(dansk)**. Besøkt 23. desember 2014.
11. ↑  Hyltoft, Vibe og Sørensen, Bent Højgaard (20. april 2013). «Toppolitiker medflere kasketter». *Berlingske* **(dansk)**. Besøkt 23. desember 2014. CS1-vedlikehold: Flere navn: forfatterliste (link)
12. ↑  *Norges statskalender 2011. Norwegian Government Yearbook. Fortegnelse over konstitusjonelle organer og statsforvaltningen mv.*, Oslo: Kommuneforlaget, s. 630.

Eksterne lenker
---------------

* (da) Lars Emil Johansen hos Folketinget Rediger på Wikidata

  


|  |  |
| --- | --- |
| Oppslagsverk/autoritetsdata | Store norske leksikon **·** Store Danske Encyklopædi **·** Dansk biografisk leksikon **·** VIAF **·** GND **·** LCCN
 |